Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2011 v súvislosti so zabezpečením valorizácie výšky pracovnej odmeny pre obvinených vo výkone väzby a odsúdených vo výkone trestu odňatia slobody zaradených do práce. 
 
Predložený návrh novelizácie nariadenia vlády Slovenskej republiky obsahuje nové prílohy č. 3 a 4, v ktorých sú uvedené nové výšky pracovných taríf vypočítané v súlade s  valorizačným mechanizmom navrhnutým v § 3 nariadenia vlády č. 384/2006 Z. z. o výške pracovnej odmeny a podmienkach jej poskytovania obvineným a odsúdeným v znení neskorších predpisov.
 
Návrh nariadenia je v súlade s Ústavou Slovenskej republiky, zákonom č. 221/2006  Z. z. o výkone väzby v znení neskorších predpisov, zákonom č. 475/2005 Z. z. o výkone trestu odňatia slobody a o zmene a doplnení niektorých zákonov v znení neskorších predpisov a s medzinárodnými zmluvami, ktorými je Slovenská republika viazaná.
 
Vzhľadom na to, že problematika návrhu právneho predpisu nie je upravená v práve Európskej únie, nebol predmetom vnútrokomunitárneho pripomienkového konania.
 
Novelizácia nariadenia vlády bude mať vplyv na rozpočet verejnej správy, pozitívny vplyv na sociálne prostredie, nebude mať vplyv na podnikateľské prostredie, životné prostredie ani na informatizáciu spoločnosti. 
Materiál bol prerokovaný na Legislatívnej rade vlády Slovenskej republiky, ktorá odporučila jeho predloženie na rokovanie vlády Slovenskej republiky.
            Materiál sa predkladá na rokovanie vlády Slovenskej republiky bez rozporov.